Document ID: 31998R2648

31998R2648
L 335/39
JURNALUL OFÍCIAL AL UNIUNII EUROPENE
REGULAMENTUL (CE) NR. 2648/98 AL COMISIEI
din 9 decembrie 1998
de modificare a Regulamentului (CE) nr. 1445/95 privind normele de aplicare pentru licențele de import și de export în sectorul cărnii de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Regulamentul (CE) nr. 1633/98 (2) și, în special, articolul 9,
întrucât articolul 2 alineatul (2) din Regulamentul (CE) nr. 1445/95 al Comisiei din 26 iunie 1995 privind normele de aplicare pentru licențele de import și de export în sectorul cărnii de vită și mânzat și de abrogare a Regulamentului (CEE) nr. 2377/80 (3), astfel cum a fost modificat ultima dată prin Regulamentul (CE) nr. 2365/98 (4), stabilește că pentru bovinele vii care nu depășesc 160 de kilograme cererea de licență și licența de import trebuie să indice în căsuța 7 țara de proveniență;
întrucât, în privința diferitelor contingente pentru viței, regulamentele care conțin normele de aplicare specifică detaliile ce trebuie incluse în cererea pentru licența de import și în licență; întrucât articolul 2 alineatul (2) din Regulamentul (CE) nr. 1445/95 ar trebui limitat la vițeii importați în afara contingentelor;
întrucât, în conformitate cu anexa III („Certificat de sănătate”) la Decizia 98/372/CE a Comisiei din 29 mai 1998 privind condițiile de sănătate animală și certificatele sanitar-veterinare necesare la importul de animale vii din speciile bovină și porcină provenind din anumite țări europene (5) și cu anexa „Certificat de sănătate” la deciziile similare privind bovinele vii importate din anumite țări terțe pe baza Directivei 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (6), astfel cum a fost modificat ultima dată prin Directiva 97/79/CE (7), transportul de bovine trebuie însoțit de certificatul de sănătate în original până la punctul de control la frontieră;
întrucât, pentru a permite o gestionare mai bună a importurilor de viței în afara contingentelor, ar trebui stabilit ca pentru toți vițeii care nu cântăresc mai mult de 300 de kilograme, cât este prevăzut în licența de import, în căsuța 7 să se indice țara de proveniență, iar în căsuța 8, țara de origine, care trebuie să corespundă cu țara exportatoare de pe „certificatul de sănătate” specificat în anexa la deciziile menționate anterior și, de asemenea, ar trebui să se verifice dacă, la momentul intrării în liberă circulație, țara de origine menționată pe licența de import coincide cu țara exportatoare menționată pe originalul sau copia certificatului de sănătate, iar în cazul în care există o discrepanță între cele două țări, nu ar trebui să se permită intrarea în liberă circulație;
întrucât măsurile prevăzute în prezentul regulament sunt conforme cu avizul Comitetului de gestionare pentru carnea de vită și mânzat,
ADOPTĂ PREZENTUL REGULAMENT:
Articolul 1
Articolul 2 alineatul (2) din Regulamentul (CE) nr. 1445/95 se înlocuiește cu următorul text:
„(2) Pentru importurile de produse care se încadrează la codurile NC de la 0102 90 05 până la 0102 90 49, cu excepția contingentelor pentru bovine vii, reglementate prin regulamentele corespunzătoare ce stipulează normele de aplicare, cererea pentru licența de import și licența indică:
(a)
în căsuța 7, țara de proveniență;
(b)
în căsuța 8, țara de origine, care corespunde cu țara exportatoare în sensul anexei III («Certificat de sănătate») la Decizia 98/372/CE și în sensul anexei («Certificat de sănătate») la deciziile similare privind bovinele vii importate din anumite țări terțe, pe baza Directivei 72/462/CEE. Licența implică obligația de a importa din țara respectivă;
(c)
în căsuța 20, următoarea înregistrare:
«Țara de origine specificată în căsuța 8 corespunde țării exportatoare indicate pe certificatul de sănătate în original sau pe copia certificatului de sănătate.»
Punerea în liberă circulație a animalelor menționate anterior se face sub rezerva prezentării certificatului de sănătate în original sau a unei copii a acestuia certificată drept corectă de către punctul comunitar de control de frontieră, cu condiția ca țara emitentă să coincidă cu cea indicată în căsuța 8 a licenței de import.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament se aplică licențelor pentru care s-au depus cereri de la 14 decembrie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 decembrie 1998.

Labels: 3
17